กิตติรัตน์รับไร้อำนาจปลดผู้ว่าฯแบงก์ชาติ
"กิตติรัตน์"รับรมว.คลังไม่มีอำนาจปลดผู้ว่าแบงก์ชาติ โยนบอร์ดธปท.ตัดสินใจ ทิศทางแก้ค่าเงินบาทยังไม่ตรงกัน
2 พ.ค. 2556

"กิตติรัตน์"รับรมว.คลังไม่มีอำนาจปลดผู้ว่าแบงก์ชาติ โยนบอร์ดธปท.ตัดสินใจ ทิศทางแก้ค่าเงินบาทยังไม่ตรงกัน 
นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง กล่าวถึงกระแสข่าวที่มีการกดดันและต้องการปลดผู้ว่า ธปท. เนื่องจาก ไม่สามารถแก้ปัญหาค่าเงินบาทแข็งค่าชึ้นต่อเนื่องได้ว่า เรื่องดังกล่าวรัฐมนตรีว่าการกระทรวงการคลังไม่มีอำนาจในการสั่งปลดผู้ว่า ธปท. แต่อำนาจอยู่ที่มติเสียงข้างมากของคณะกรรมการ (บอร์ด) ธปท.
อย่างไรก็ตาม ยอมรับว่า ที่ผ่านมา ธปท.ไม่ได้มีการประสานกับกระทรวงการคลังอย่างใกล้ชิดตามที่พูด ทำให้ทิศทางออกมาไม่ตรงกัน เช่น ที่กระทรวงการคลังเคยเสนอให้ลดดอกเบี้ยนโยบายตั้งแต่เงินบาทเคลื่อนไหวที่ระดับ 31 บาทต่อดอลลาร์สหรัฐฯ เพื่อให้การลดดอกเบี้ยเป็นส่วนหนึ่งของกลไกในการลดการแข็งค่าของเงินบาท แต่ก็ไม่ได้มีการดำเนินการจนขณะนี้เงินบาทแข็งค่ามาอยู่ที่ระดับ 29 บาทต่อดอลลาร์สหรัฐฯ และมีผู้ได้รับผลกระทบ
“ที่ผ่านมาได้ใช้อำนาจหน้าที่ในการดูแลเสถียรภาพทางการเงินในฐานะ รัฐมนตรีว่าการกระทรวงการคลัง ตั้งแต่การสอบถาม ดูแลและหามาตรการดูแลค่าเงินบาทพร้อมสอบถามตั้งแต่ระดับผู้บริหารของธนาคารแห่งประเทศ จนกระทั่งส่งหนังสือถึงนายวีรพงษ์ รางมางกูร ประธานธนาคารแห่งประเทศไทยเพื่อสอบถาม ซึ่งได้คำตอบว่าไม่มีอำนาจในการตัดสินใจและให้สอบถามกับผู้ว่าการแบงก์ชาติ และตนจึงส่งหนังสือไปสอบถาม ซึ่งมองว่าการกระทำดังกล่าวเป็นการโยนกันไปมายิ่งทำให้เป็นห่วงว่าในอนาคตเมื่อเกิดปัญหาที่รุนแรงขึ้นจะไม่เกิดความเสียหายต่อประเทศมากกว่านี้หรือ”